7 Jesu Keresete o ne a itshupa e le karolo ya konokono ya “losika” lwa ga Aborahame. Bakeresete ba ba tloditsweng ba bopa karolo ya bobedi ya “losika” loo lo lo boleletsweng pele. Ba laetswe gore ba “bolele dinonofo tse di molemolemo gongwe le gongwe, tsa yo o neng a [ba] bitsa mo lefifing a [ba] isa mo leseding la gagwe le le gakgamatsang.” (Bagal. 3:7-9, 14, 16, 26-29; 1 Pet. 2:9) Re ka se kgone go nna le kamano e e molemo le Jehofa fa re tlhokomologa batho ba Jesu a ba tlhomileng go tlhokomela dilo tsa gagwe. Kwantle ga thuso ya “motlhanka yo o boikanyego le yo o botlhale,” re ne re ka se tlhaloganye ka botlalo bokao jwa se re se balang mo Lefokong la Modimo e bile re ne re ka se itse gore re se dirise jang mo matshelong a rona. (Math. 24:45-47) Modimo o tla re segofatsa fa re dirisa se re se ithutang mo Dikwalong.